รายงานคณะกรรมการตรวจสอบ

ประจำปี 2553

เรียน ผู้ถือหุ้น

บริษัท เนชั่น อินเตอร์เนชั่นแนล เอ็ดดูเทนเมนท์ จำกัด (มหาชน)

คณะกรรมการตรวจสอบของบริษัท เนชั่น อินเตอร์เนชั่นแนล เอ็ดดูเทนเมนท์ จำกัด (มหาชน)
ประกอบด้วยกรรมการอิสระ 3 ท่าน โดยมีนายสมศักดิ์ เชียร์ จิระนคร
เป็นประธานคณะกรรมการตรวจสอบ นายสุธีร์ จินตนานฤมิตร และ นายกรีธา มติธนวิรุฬห์
เป็นกรรมการตรวจสอบ

ในปี 2553 คณะกรรมการตรวจสอบได้ประชุมร่วมกันรวม 4 ครั้ง แต่ละครั้งใช้เวลาประชุม 2 – 3
ชั่วโมง เพื่อปฏิบัติหน้าที่ต่างๆ ตามที่ได้ระบุไว้ในกฎบัตรของคณะกรรมการตรวจสอบ
ในการประชุมดังกล่าวกรรมการทั้ง 3 ท่านได้ร่วมประชุมพร้อมกันครบทุกครั้ง
มีวาระการประชุมร่วมกับผู้สอบบัญชี หัวหน้าหน่วยงานตรวจสอบภายใน
และผู้บริหารระดับสูงในวาระที่เกี่ยวข้อง โดยคณะกรรมการตรวจสอบมีความเห็นดังนี้

-   การจัดทำงบการเงิน คณะกรรมการได้สอบทานงบการเงินรายไตรมาสและงบการเงินประจำปี
    2553ร่วมกับผู้บริหารและผู้สอบบัญชี
    เพื่อให้มั่นใจว่ารายงานทางการเงินของบริษัทและบริษัทย่อย
    ได้จัดทำขึ้นอย่างถูกต้องตามที่ควรในสาระสำคัญตามหลักการบัญชีที่รับรองทั่วไปและมีการเปิดเผยข้อมูลอย่างเพียงพอ
    ครบถ้วน เชื่อถือได้
    นอกจากนี้ได้สอบทานการเปิดเผยข้อมูลและการปฏิบัติในรายการระหว่างกันของบริษัท
    บริษัทย่อย และบริษัทร่วม รวมทั้งรายการที่เกี่ยวโยงกัน
    เพื่อให้มั่นใจว่าบริษัทได้ดำเนินการตามเงื่อนไขทางธุรกิจปกติและเป็นไปตามหลักเกณฑ์ที่สำนักงาน
    กลต.และตลาดหลักทรัพย์แห่งประเทศไทยกำหนด

-   การควบคุมภายใน
    คณะกรรมการตรวจสอบได้พิจารณาโครงสร้างการบริหารงานของหน่วยงานตรวจสอบภายใน
    เพื่อให้เกิดความเป็นอิสระในการปฏิบัติงาน พิจารณาแผนการตรวจสอบภายในประจำปี 2553
    ตามปัจจัยความเสี่ยงที่คาดว่าจะมีผลกระทบต่อการดำเนินงานของบริษัท พร้อมให้ข้อเสนอแนะ
    และการปรับแผนงานการตรวจสอบให้สอดคล้องกับสถานการณ์
    มีการติดตามการดำเนินการแก้ไขตามรายงานผลการตรวจสอบ
    ในประเด็นที่มีนัยสำคัญกับฝ่ายบริหารอย่างต่อเนื่อง ซึ่งในปี 2553
    ผู้สอบบัญชีของบริษัทไม่มีข้อสังเกตเกี่ยวกับระบบการควบคุมภายในของบริษัทที่เป็นสาระสำคัญ

-   การปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
    หรือกฎหมายที่เกี่ยวข้องกับธุรกิจของบริษัท ในเดือนกุมภาพันธ์ 2554
    คณะกรรมการตรวจสอบได้ประชุมร่วมกับเลขานุการบริษัท
    มีความเห็นว่าบริษัทได้ปฏิบัติอยู่ในกรอบของกฎหมายว่าด้วยหลักทรัพย์ และตลาดหลักทรัพย์
    ข้อกำหนดของตลาดหลักทรัพย์ และกฏหมายที่เกี่ยวข้องกับธุรกิจ อย่างถูกต้อง

-   ผู้สอบบัญชี คณะกรรมการตรวจสอบมีความเห็นว่าผู้สอบบัญชีของบริษัทประจำปี 2553
    นายวิเชียร ธรรมตระกูล ผู้สอบบัญชีรับอนุญาตเลขที่ 3183
    เป็นบุคคลที่มีความเหมาะสมมีความเป็นอิสระ
    มีความรู้และประสบการณ์ในการสอบบัญชีมาเป็นเวลายาวนาน
    สำหรับการพิจารณาคัดเลือกผู้สอบบัญชีของบริษัทประจำปี 2554
    คณะกรรมการตรวจสอบเสนอให้แต่งตั้ง นายวิเชียร ธรรมตระกูล ผู้สอบบัญชีรับอนุญาตเลขที่
    3183 หรือนายวินิจ ศิลามงคล ผู้สอบบัญชีรับอนุญาตเลขที่ 3378 หรือ นายเจริญ ผู้สัมฤทธิ์เลิศ
    ผู้สอบบัญชีรับอนุญาตเลขที่ 4068 แห่งบริษัท เคพีเอ็มจี ภูมิไชย สอบบัญชี จำกัด
    เป็นผู้สอบบัญชีของบริษัทประจำปี 2554

-   รายการระหว่างกัน คณะกรรมการตรวจสอบได้พิจารณารายการระหว่างกันของบริษัทฯ กับ
    บริษัทในกลุ่ม ซึ่งอาจทำให้เกิดความขัดแย้งทางผลประโยชน์กับบริษัท
    โดยพิจารณาถึงความจำเป็นในการเข้าทำรายการและความเหมาะสมทางด้านราคาของรายการ
    โดยพิจารณาจากเงื่อนไขต่างๆ ให้เป็นไปตามลักษณะการดำเนินการค้าปกติในราคาตลาด
    ซึ่งสามารถเปรียบเทียบได้กับราคาที่เกิดขึ้นกับบุคคลภายนอก (หากทำได้)
    และให้มีการเปิดเผยข้อมูลในการทำรายการที่เกี่ยวโยงกันตามข้อกำหนดของคณะกรรมการกลต.
    และตลาดหลักทรัพย์ฯ ตลอดจนมาตรฐานการบัญชีที่กำหนดโดยสภาวิชาชีพบัญชี
    คณะกรรมการตรวจสอบเห็นว่าเป็นรายการทางการค้าจริงอันเป็นธุรกิจตามปกติทั่วไป
    และเป็นรายการสนับสนุนการดำเนินงานของบริษัทฯ ที่มีความโปร่งใส
    ซึ่งบริษัทได้ถือปฏิบัติตามนโยบายการกำกับดูแลกิจการที่ดี

จากการปฏิบัติงานตามกฎบัตรของคณะกรรมการตรวจสอบนั้น
คณะกรรมการตรวจสอบเห็นว่าบริษัทให้ความสำคัญกับการบริหารงานตามหลักการกำกับดูแลกิจการที่ดี
เพื่อให้มีความโปร่งใส สุจริตและมีจริยธรรม ก่อให้เกิดความเชื่อมั่นแก่ผู้ถือหุ้น ผู้ลงทุน
และผู้ที่เกี่ยวข้องทุกฝ่าย มีผลให้ระบบการควบคุมภายในของบริษัทมีประสิทธิภาพเพียงพอ
ไม่มีข้อบกพร่องที่เป็นสาระสำคัญ
รายการที่เกี่ยวโยงกันที่อาจทำให้เกิดความขัดแย้งทางผลประโยชน์นั้นเป็นรายการจริงทางการค้า
อันเป็นธุรกิจโดยปกติทั่วไปเป็นไปอย่างสมเหตุสมผล ไม่พบรายการผิดปกติที่เป็นสาระสำคัญ
การปฏิบัติตามกฎหมายและระเบียบทางราชการที่เกี่ยวข้องเป็นไปโดยถูกต้อง
สำหรับงบการเงินสิ้นสุดวันที่ 31 ธันวาคม
2553ไม่มีเหตุการณ์แสดงถึงปัญหาหรือรายการที่มีผลกระทบต่องบการเงินอย่างมีนัยสำคัญ
ได้จัดทำขึ้นอย่างถูกต้องตามที่ควร ในสาระสำคัญตามหลักการบัญชีที่รับรองทั่วไป
และได้เปิดเผยข้อมูลอย่างเพียงพอ

  ..............................................................

(นายสมศักดิ์ เชียร์ จิระนคร)

  ประธานกรรมการตรวจสอบ